Broj: 711-I-599-P-271-21/23-12-19

Zagreb, 22. ožujka 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Josipa Nasurovića, općinskog načelnika Općine Drenovci**, na 2. sjednici, održanoj 22. ožujka 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika Josipa Nasurovića, općinskog načelnika Općine Drenovci, u odnosu na imenovanje članova Nadzornog odbora trgovačkog društva Drenovački vodovod d.o.o., članova Nadzornog odbora trgovačkog društva Drenovci d.o.o. i članova Nadzornog odbora trgovačkog društva Poljoprivredno poduzetnički inkubator Drenovci d.o.o. neće se pokrenuti, jer Povjerenstvo ne može utvrđivati povredu članka 15. stavka 2. ZSSI-a bez njezina dovođenja u svezu s odredbom ZSSI-a za čiju se povredu može izreći sankcija.**

Obrazloženje

U Povjerenstvu je 11. studenog 2021. pod brojem 711-U-5527-P-271/21-01-4 zaprimljena neanonimna prijava mogućeg sukoba interesa podnesena protiv dužnosnika Josipa Nasurovića, općinskog načelnika Općine Drenovci, povodom koje se vodi predmet P-271/21.

U prijavi se navodi da je dužnosnik protivno Smjernici i uputi Povjerenstva od 25. svibnja 2021.g. donio više odluka o imenovanju i razrješenju članova Nadzornih odbora, bez prijedloga Općinskog vijeća Općine Drenovci, u trgovačkim društvima Drenovci d.o.o., Drenovački vodovod d.o.o. i Poljoprivredno poduzetnički inkubator d.o.o.

Dana 05. siječnja 2022.g. Povjerenstvo je zaprimilo dopunu prijave u kojoj se navodi da je obveznik Josip Nasurović imenovao članove upravnog tijela bez prethodnog prijedloga Općinskog vijeća Općine Drenovci u trgovačkom društvu Lokalna agencija za razvoj Vjeverica d.o.o.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21), koji je stupio je na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI-a.

S obzirom da je u predmetu P-271/21 spis formiran te prva radnja u istome učinjena prije stupanja ZSSI/21-a na snagu, isti je postupak dovršen sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Josip Nasurović stupio na dužnost općinskog načelnika Općine Drenovci dana 03. lipnja 2021.g. te je stoga dužan postupati sukladno odredbama ZSSI-a.

Člankom 3. stavkom 1. podstavkom 39. ZSSI/21-a propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnik Josip Nasurović povodom obnašanja dužnosti općinskog načelnika Općine Drenovci obvezan postupati sukladno odredbama navedenog Zakona.

Povjerenstvo je od Općine Drenovci zatražilo podatke obnaša li dužnosnik Josip Nasurović, općinski načelnik Općine Drenovci, funkciju jednog od članova skupštine društva Drenovci d.o.o. za komunalne djelatnosti, Drenovački vodovod d.o.o., Poljoprivredno poduzetnički inkubator Drenovci d.o.o. i Lokalna akcijska grupa Vjeverica d.o.o. u ime osnivača i od kada, te ukoliko ne tko obnaša ovu funkciju. Povjerenstvo je zatražilo i odluke Skupštine navedenih društava kojima se imenuju članovi Nadzornog odbora odnosno Upravnog tijela tijekom mandata općinskog načelnika Josipa Nasurovića te zapisnik sa sjednica Skupštine na kojima su donesene navedene odluke. Isto tako, Povjerenstvo je zatražilo podatak je li navedenim Odlukama o imenovanju članova Nadzornog odbora prethodno dostavljen prijedlog imenovanja članova od strane općinskog vijeća Općine Drenovci, sukladno članku 15. stavk u 2. ZSSI-a, te ukoliko jest dostavu istog.

Općina Drenovci je dana 10. listopada 2022.g., putem elektroničke pošte, proslijedila očitovanje direktora trgovačkog društva Vjeverice d.o.o. koji navodi da je dana 11. prosinca 2021.g. imenovan za direktora odlukom Skupštine nakon opoziva ranije direktorice. U navedenom očitovanju navodi se i kako je načelnik Općine Drenovci obnašao funkciju jednog od članova Skupštine do 16. lipnja 2022.g. kada je Općina Drenovci poslovni udjel prodala Gradu Županji. U prilogu svog očitovanja direktor dostavlja Zapisnik sa Skupštine iz kojeg je razvidno da je Odluku o imenovanju Tomislava Čajka za direktora – člana Uprave trgovačkog društva Vjeverice d.o.o. donio predsjednik Skupštine Damir Juzbašić 10. prosinca 2021.g.

Nadalje, Općina Drenovci je dana 05. siječnja 2023.g., putem elektroničke pošte, dostavila Zapisnike sa sjednica Skupštine trgovačkog društva Drenovački vodovod d.o.o., Drenovci d.o.o. i Poljoprivredno poduzetnički inkubator d.o.o.

Iz dostavljene dokumentacije razvidno je da je Josip Nasurović, kao Skupština trgovačkog društva Drenovački vodovod d.o.o. dana 30. studenog 2021.g. bez prijedloga Općinskog vijeća Općine Drenovci donio odluku o imenovanju članova Nadzornog odbora. Nadalje, da je dana 26. listopada 2021.g. i 14. rujna 2022.g. kao Skupština trgovačkog društva, bez prijedloga Općinskog vijeća Općine Drenovci donio odluke o imenovanju članova Nadzornog odbora trgovačkog društva Drenovci d.o.o. te da je dana 04. studenog 2021.g., 03. lipnja 2022.g. i 26. rujna 2022.g. kao Skupština trgovačkog društva, bez prijedloga Općinskog vijeća Općine Drenovci, donio odluku o imenovanju člana Nadzornog odbora trgovačkog društva Poljoprivredno poduzetnički inkubator d.o.o.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Povjerenstvo ističe kako u odnosu na trgovačko društvo Vjeverice d.o.o proizlazi da je odluku o imenovanju direktora-člana Uprave donio Damir Juzbašić, gradonačelnik Grada Županje, a ne dužnosnik Josip Nasurović.

U odnosu na ostala imenovanja Povjerenstvo ističe kako je potrebno razlikovati situaciju imenovanja članova Nadzornih odbora prije i nakon stupanja na snagu ZSSI/21.

Naime, stupanjem na snagu ZSSI/21 dana 25. prosinca 2021.g. ukinut je članak 15. ZSSI-a te stoga Povjerenstvo ne može razmatrati okolnosti vezano uz imenovanje članova Nadzornog odbora trgovačkog društva Drenovci d.o.o od dana 14. rujna 2022.g., kao niti vezano za imenovanje člana Nadzornog odbora u trgovačkom društvu Poljoprivredno poduzetnički inkubator d.o.o. dana 03. lipnja 2022.g. i 26. rujna 2022.g.

U odnosu na imenovanja članova Nadzornih odbora trgovačkih društava Drenovački vodovod d.o.o., Drenovci d.o.o. i Poljoprivredno poduzetnički inkubator d.o.o. Povjerenstvo ističe kako iz prijave ne proizlazi da bi neka od imenovanih osoba bila u odnosu povezanosti s dužnosnikom, odnosno ne upućuje se da bi dužnosnik počinio povredu neke druge odredbe ZSSI-a.

U ovakvim situacijama, kada je dužnosnik u obavljanju funkcije člana Skupštine trgovačkog društva u vlasništvu tijela javne vlasti u kojem obnaša dužnost imenovao članove upravnih i nadzornih tijela navedenih trgovačkih društva bez prijedloga predstavničkog tijela, Povjerenstvo je odlučivalo o pokretanju postupka zbog moguće povrede članka 15. stavka 2. ZSSI-a.

Međutim, Upravni sud u Zagrebu u presudi poslovni broj: UsI-2557/22-7 od 31. listopada 2022. godine zauzima pravno stajalište da ne postoji pravna osnova temeljem koje bi Povjerenstvo samostalno i izvan konkretiziranog bića djela, kao propisanog zabranjenog postupanja, utvrđivalo povredu članka 15. stavka 2. ZSSI-a, već obrazlaže da je zakonitost postupka imenovanja u upravnim i nadzornim tijelima u međusobnoj povezanosti s radnjama koje su dužnosniku zabranjene, odnosno obvezama kojih se dužan pridržavati i za čiju su povredu u članku 42. ZSSI-a normirane sankcije.

Naime, sud tumači da su člankom 42. ZSSI-a propisane sankcije za povrede taksativno navedenih zakonskih odredbi, među kojima nije naveden i članak 15. ZSSI-a, što znači da Povjerenstvo ne može deklaratorno, bez izricanja sankcije, utvrđivati povredu iste odredbe, te da na takav zaključak upućuje i odredba članka 48. stavka 2. ZSSI-a, kojom je propisano da je dopušteno pokrenuti upravni spor protiv odluka kojima su utvrđene povrede taksativno navedenih zakonskih odredbi za koje se može izreći sankcija.

Navedeno pravno stajalište potvrđeno je i presudom Visokog upravnog suda Republike Hrvatske poslovni broj Usž-110/23-2 od 1. veljače 2023., u kojoj se navodi da Povjerenstvo nema ovlast utvrđivati da je dužnosnik počinio povredu članka 15. stavka 2. ZSSI-a samostalno i izvan konkretiziranog bića djela kao propisanog zabranjenog postupanja.

Slijedom navedenog, Povjerenstvo u odnosu na okolnost imenovanja članova Nadzornog odbora trgovačkog društva Drenovački vodovod d.o.o., Drenovci d.o.o. i Poljoprivredno poduzetnički inkubator d.o.o. protiv dužnosnika Josipa Nasurovića, općinskog načelnika Općine Drenovci, neće pokrenuti postupak, jer ne može utvrđivati povredu članka 15. stavka 2. ZSSI-a bez njezina dovođenja u svezu s odredbom ZSSI-a za čiju se povredu može izreći sankcija.

Stoga je Povjerenstvo donijelo odluku kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković dipl. iur.

Dostaviti:

1. Dužnosniku Josipu Nasuroviću, osobnom dostavom
2. Podnositelju prijave
3. Objava na internetskoj stranici Povjerenstva
4. Pismohrana